《夏日江行》
宋代·余靖

解组趋宸阙，扁舟泛江练。
健舻雁齐鸣，轻帆云一片。
水阔烟难收，雨昏风易转。
曲浦逗留多，修程梦魂倦。
舟子怯风波，终朝股交战。
预忧雷电惊，先喜虹蜺断。
安知农夫望，只顾行人便。
愚儒有所思，自愧心如面。
追惟亡异才，承恩得为县，
盘错非所长，耕桑当勉劝。
十日衍一雨，灾恐延农畔。
靡爱弊与牲，群望走之遍。
山川未应诚，兼晨不敢饭。
霈然得嘉澍，荷天如免谴。
何以迅流间，遽逐庸夫变。
江淮民荐饥，糟糠未充膳。
粢盛苟无害，岂将风雨怨。
玉烛长均调，寸进真君愿。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。